René Christensen (DF), 2014-03-11:
Det er jo interessant, og man kunne faktisk håbe på, at det her kunne blive en forespørgselsdebat, hvor vi faktisk havde noget debat.
Det kunne faktisk være interessant, hvis vi kunne benytte Folketingssalen til også at lave noget politik på et område som det her, hvor det er så vigtigt.
Det er sjældent, at vi står hernede i Folketingssalen og diskuterer noget, som faktisk får betydning lige om lidt.
Tit står vi og taler om lovgivning, som får betydning om lang tid, og som det er forholdsvis nemt at have med at gøre.
Her står vi faktisk med en forespørgsel, som betyder noget for de her fiskere.
Det betyder faktisk noget i morgen, det betyder noget i overmorgen, og det betyder rigtig meget om en måned, for der afgør det faktisk, om de stadig væk har deres virksomhed eller ikke.
Derfor er jeg også glad for, at hr. Bjarne Laustsen svarede på nogle af de spørgsmål, der sådan set kom.
Skulle vi ikke finde ud af noget i fællesskab, når vi står her?
Jeg hørte jo også ministeren sige i sin besvarelse her, at man skal tage det her ekstremt alvorligt, for det har utrolig store konsekvenser.
Derfor lytter jeg mig egentlig til, at vi måske for en gangs skyld i den her Folketingssal kunne prøve at nå hinanden i stedet for at stå og pege fingre ad, hvad en tidligere regering har gjort, og hvad den nuværende regering har gjort.
Der står faktisk nogle erhvervsfolk, nogle fiskere lige ude foran, som har nogle kæmpestore udfordringer i forhold til at overleve med deres virksomhed og dermed skabe vækst og beskæftigelse i Danmark, som vi jo alle sammen står og taler om, når vi holder de store skåltaler.
Skulle vi ikke prøve at nå hinanden?
Jeg er sikker på, at hvis vi tager en anden runde, kan vi nå at fjerne noget af det, som man synes er lidt polemisk og noget drilleri.
Det, man ender med, er faktisk tre konkrete ting, nemlig at man bl.a. skal sætte aktivt ind med tiltag og initiativer, der kan afslutte det langtrukne forhandlingsforløb mellem EU og Norge.
Der hørte jeg jo, at ministeren tager det her ekstremt alvorligt.
Det her har store konsekvenser, og derfor kan det formodentlig ikke være noget problem at pålægge ministeren at bruge sit mandat på det.
Ministeren siger jo også, at ministeren skal til møde den 24. marts, og der er det på dagsordenen.
Der kan ministeren jo også bruge det mandat, ministeren har.
Og vi er jo så heldige i den her situation at have en minister, som – om nogen – må kende det system, der er i EU, med den lange erfaring, ministeren har i EU.
Man kunne også håbe på, at ministeren havde fået opbygget nogle netværk, som ministeren kunne bruge i den her sag, og som kunne være til stor glæde for dansk erhverv, i det her tilfælde fiskerne.
Hvis det ikke skulle lykkes i morgen at få en aftale på plads, står der også her, at vi meget gerne vil have en månedlig rapport om, hvad det her koster af arbejdspladser, hvad det her koster i forhold til den økonomi, som fiskerne sætter til.
Som jeg sagde fra min plads, er der jo fiskere, der har investeret i deres erhverv.
Nogle har været ude at købe kvoter for 10 og 15 mio. kr.
Det har de har været ude at investere i, men de har ikke mulighed for at udnytte deres kvoter; de kan simpelt hen ikke komme på arbejde, fordi deres arbejdsplads er lukket, fordi der er gået politik i den.
Det er vel meget fair, at vi her i Folketinget faktisk ved, hvad der er konsekvensen af, at der er gået politik i den her sag.
Samtidig er der det sidste punkt i det forslag til vedtagelse, der er fremsat, og det er, at man jo godt kunne forestille sig, at man kom ud i den her situation igen.
Hr. Bjarne Laustsen redegjorde jo fint for det, og fru Lene Espersen redegjorde fint for det.
Vi har jo i stået den her situation før, hvor der var gået politik i det, særlig også når EU er indblandet sammen med et land som Norge, som jo står uden for EU og sådan kan vælge lidt til og fra.
Her er der så kommet et forslag til vedtagelse, der siger, at hvis vi kommer til at stå i den her situation igen, kunne vi så ikke sige, at man kan gå i gang med at fiske, altså få en indtægt til sin virksomhed, holde gang i butikken, sørge for, at både fiskepigerne, som står og skal ordne fiskene, er i gang, og at medarbejderne på bådene er i gang, og at man kan gå i gang med at fiske 50 pct. af den kvote, man har til rådighed?
Jeg synes, at det kunne være interessant, hvis vi kunne diskutere det i dag.
Kunne vi for en gangs skyld prøve at lave noget politik her i Folketinget, som faktisk gavner dansk erhverv, gavner de fiskere, som står i den her situation?
Det kunne være interessant.
Vi vil også opfordre ministeren til at bruge det netværk, som ministeren måtte have, til at få løst den her sag hurtigst muligt.
Der er jo sådan, at når vi kigger på fiskerierhvervet, er det et erhverv, der er utrolig presset også på deres gældsætning, og derfor betyder det jo rigtig meget, at vi nu står i tredje måned med et erhverv, der ikke har haft mulighed for at komme ud og skabe indtægter til deres virksomhed.
Og selvfølgelig er de utrolig pressede.
Så derfor: Skulle vi ikke for en gangs skyld med en så vigtig sag som den her, som ikke er noget, der skal implementeres om 10 eller 15 år, men faktisk er noget, der har konsekvens i morgen, i overmorgen og om en uge, prøve, om vi kunne lave noget fornuftig politik?